**Obchodná verejná súťaž**

**Výzva na podávanie návrhov na uzavretie zmluvy**

|  |
| --- |
| **podľa § 281 - § 288 zákona č. 513/1991 Zb. Obchodného zákonníka****v znení neskorších predpisov** |

 **I.    Vyhlasovateľ**

Názov:                        **Dopravný podnik mesta Žiliny s.r.o.**Sídlo:                          Kvačalova 2, 011 40 Žilina
Obchodný register : Okresný súd Žilina, Oddiel: Sro, Vložka číslo: 3510/L

IČO:                           36 007 099
IČ DPH:                     SK 2020447583

Kontaktná osoba:       Ing. Peter Ďurkovský, oddelenie verejného obstarávania
Tel:                             +421 415660168
E-mail:                        peter.durkovsky@dpmz.sk

 (ďalej len „vyhlasovateľ")

**vyhlasuje obchodnú verejnú súťaž (ďalej len „súťaž") na predkladanie návrhov na uzatvorenie zmluvy, ktorej predmetom sú:**

**„Stravovacie a nápojové poukážky“**

**II. Vymedzenie predmetu požadovaného záväzku - predmet súťaže**

Predmetom súťaže je zabezpečenie stravovania pre zamestnancov Dopravného podniku mesta Žiliny s.r.o. v zmysle § 152 Zákonníka práce formou papierových stravovacích a nápojových poukážok.

Nominálna hodnota obstarávaných stravovacích a nápojových poukážok:

1. stravovacie poukážky .............3,90 EUR
2. nápojové poukážky ...............0,80 EUR

Nominálna hodnota stravovacích a nápojových poukážok sa môže v priebehu plnenia Rámcovej dohody meniť v nadväznosti na platnú legislatívu Slovenskej republiky, ktorá sa týka predmetnej oblasti. Výmena stravovacích poukážok pri zmene nominálnej hodnoty musí byť bezplatná.

Obdobie, na aké bude uzatvorená Rámcová dohoda s jedným úspešným navrhovateľom:

**12 mesiacov (predpokladané plnenie Rámcovej dohody od 01.01.2021 do 31.12.2021)**.

Informácia o predpokladanom odberovom množstve a hodnote stravovacích a nápojových poukážok počas 12 mesiacov:

1. stravovacie poukážky v množstve **58 000 ks** a v hodnote 226 200,00 EUR,
2. nápojové poukážky v množstve **11 000 ks** v hodnote 8 800,00 EUR.

Množstvá uvedené v bodoch a) a b) majú iba informatívny charakter a skutočné odberové množstvá sa počas zmluvného obdobia na základe Rámcovej dohody môžu líšiť od uvedeného počtu.

Presné množstvá jednotlivých druhov poukážok uvedie vyhlasovateľ v samostatných mesačných objednávkach.

Vyhlasovateľ súťaže predpokladá, že dodávateľ papierových stravovacích a nápojových poukážok si môže účtovať okrem poplatku za stravovacie a nápojové poukážky aj poplatok za sprostredkovanie týchto poukážok, resp. spracovateľský poplatok. Vyhlasovateľ súťaže predpokladá výšku uvedeného poplatku v rozmedzí 0,00 až 0,20 % z hodnoty dodaných poukážok. Prekročenie výšky tohto poplatku v % nad hranicu uvádzaného predpokladaného poplatku nemusí byť dôvodom na zrušenie predmetnej súťaže. V prípade navrhnutého poplatku v neprimeranej výške si vyhlasovateľ súťaže vyhradzuje právo takýto návrh neprijať, resp. uplatniť si výhradné právo uvedené v bode XI. Výzvy.

Vyhlasovateľ požaduje dodať objednané množstvo stravovacích a nápojových poukážok do 3 (troch) pracovných dní odo dňa potvrdenia doručenej, elektronicky zasielanej objednávky, na miesto dodania, t.j. do sídla vyhlasovateľa súťaže (Dopravný podnik mesta Žiliny s.r.o., Kvačalova 2, 011 40 Žilina) uvedené v Rámcovej dohode a to v obálkach formátu cca 12,2 x 7,8 cm, pričom na každej obálke bude uvedené meno a priezvisko zamestnanca, počet poukážok v ks nachádzajúcich sa v obálke, príslušné číslo organizačného útvaru vyhlasovateľa.

Súčasťou predmetu súťaže je teda aj balenie predmetných poukážok do obálok, doprava a doručenie obálkovaných poukážok do sídla vyhlasovateľa súťaže.

Vyhlasovateľ požaduje, aby súčasťou celkovej ceny za dodanie predmetu súťaže ( uvedená v Prílohe č. 1 Rámcovej dohody) boli dopravné náklady a ďalšie služby súvisiace s dodaním predmetu zákazky do sídla vyhlasovateľa uvedené vyššie.

Poukážky, ktoré sú predmetom súťaže, musia byť platné celý príslušný kalendárny rok a  navrhovateľ je povinný spätne odobrať od vyhlasovateľa nespotrebované poukážky v dobe ich platnosti a vrátiť mu finančnú čiastku rovnajúcu sa ich nominálnej hodnote. Neplatné stravovacie a nápojové poukážky musí mať vyhlasovateľ súťaže možnosť vrátiť dodávateľovi poukážok alebo ich vymeniť za nové poukážky, s novou lehotou platnosti bez storno poplatku (do 31. januára nasledujúceho kalendárneho roka).

Interval objednávania stravných a nápojových poukážok bude realizovaný: 1-krát mesačne.

Stravovacie a nápojové poukážky musia byť vydávané pod obchodným menom/názvom navrhovateľa, označené logom navrhovateľa a musia mať štandardné ochranné znaky proti sfalšovaniu (požadované sú minimálne 2 ochranné prvky). Na poukážkach musí byť uvedená ich nominálna hodnota v EUR, zobrazený rok platnosti, prípadne iné údaje (čiarový kód, číselný identifikátor a pod.).

Vyhlasovateľ súťaže požaduje, aby pre jeho zamestnancov bolo zabezpečené stravovanie prostredníctvom stravovacích a nápojových poukážok v čo najväčšom počte stravovacích zariadení, zariadení rýchleho občerstvenia, obchodov s potravinami, reštaurácií a pod., a bol tak umožnený odber stravy/tovaru na základe akceptovania ponúkanej stravovacej/nápojovej poukážky.

V súčasnom období vyhlasovateľ súťaže nedisponuje informačnou technológiou (hardware/software), ktorá by umožňovala zabezpečenie inej formy stravovania ako stravovanie prostredníctvom papierových stravovacích a nápojových poukážok. Obstaranie papierovej formy stravovacích a nápojových poukážok realizuje vyhlasovateľ súťaže na základe vlastných prevádzkových potrieb.

**Doplňujúce informácie:**

**Rozdelenie predmetu súťaže na časti:** nie

**Povolené varianty návrhov:** nie (navrhovateľ predkladá do súťaže iba jeden návrh).

**Financovanie predmetu súťaže:**

Obstarávateľ neposkytuje preddavky ani zálohové platby na realizovanie predmetu súťaže. Financovanie predmetu súťaže je z vlastných finančných prostriedkov vyhlasovateľa (obstarávateľa). Toto obstarávanie nie je nadlimitnou zákazkou v zmysle zákona 343/2015 Z. z. o verejnom obstarávaní a o zmene a doplnení niektorých zákonov (viď finančný limit pre nadlimitnú zákazku platný pre obstarávateľa).

Obstarávateľ realizuje toto obstarávanie postupom vyhlásenia obchodnej verejnej súťaže podľa § 281 - § 288 zákona č. 513/1991 Zb. (Obchodný zákonník v znení neskorších predpisov). Uvedený postup obstarávania zákon č. 343/ 2015 Z. z. neupravuje. Postup upravujú interné dokumenty obstarávateľa o obstarávaní tovarov, stavebných prác a služieb.

**Informácia o uzavretí zmluvy a k plneniu zmluvy:** Vyhlasovateľ uzavrie na predmet súťaže s jedným úspešným navrhovateľom Rámcovú dohodu o zabezpečení poskytovania stravovania a pitného režimu pre zamestnancov, uzatvorená v súlade s ustanovením § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a v nadväznosti na ustanovenie § 152 zákona č. 311/2001 Z. z. Zákonníka práce v znení neskorších predpisov (ďalej len „Zákonník práce“) a v zmysle § 7 Vyhlášky ministerstva zdravotníctva SR č. 544/2007 Z. z.

Úspešný navrhovateľ bude realizovať plnenie Rámcovej dohody vo vlastnom obchodnom mene a na vlastnú zodpovednosť.

Uzavretá Rámcová dohoda bude plnená prostredníctvom čiastkových objednávok.

Vyhlasovateľ predpokladá vystavenie objednávky v intervale 1x/mesačne.

Bližšie informácie k Rámcovej dohode sú uvedené v bode III.3) Výzvy a v Prílohe č. 6 Výzvy (Obchodné a zmluvné podmienky).

**Platobné podmienky:** úhrada bankovým prevodom na základe doručenej faktúry za príslušnú elektronickú objednávku v priebehu plnenia zmluvy.

**Informácia k zábezpeke:** v tejto súťaži sa od navrhovateľov nevyžaduje zloženie zábezpeky.

**Informácia k predkladaniu vzoriek do súťaže:** vyhlasovateľ súťaže požaduje predloženie vzorov papierovej formy stravovacej a nápojovej poukážky. Bližšie informácie sú uvedené vo Výzve na súťaž v bode III.3) a v Prílohe č. 2 Výzvy, ktorá je zároveň Prílohou č. 2 Rámcovej dohody.

**Informácia o elektronickej aukcii:** v predmetnej súťaži sa nebude realizovať elektronická aukcia.

Táto Výzva aj s prílohami je zverejnená v deň vyhlásenia súťaže na webovom sídle vyhlasovateľa: <http://www.dpmz.sk/obchodne-verejne-sutaze/>

**III. Obsah návrhu**

Navrhovateľ je povinný predložiť nasledovné dokumenty v listinnej forme (ak nižšie nie je uvedené inak):

**1)**Identifikačné údaje navrhovateľa (navrhovateľ predkladá v počte 1 ks vyplnenú a podpisom potvrdenú ***Prílohu č. 4*** tejto výzvy, vyhotovenú ako originál alebo úradne overená kópia);

**2)**Návrh na plnenie kritérií (navrhovateľ predkladá v počte 1 ks vyplnenú a podpisom potvrdenú ***Prílohu č. 5*** tejto výzvy, vyhotovenú ako originál alebo úradne overená kópia);

**3)**Návrh Rámcovej dohody, ktorá bude uzatvorená v súlade s ustanovením § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a v nadväznosti na ustanovenie § 152 zákona č. 311/2001 Z. z. Zákonníka práce v znení neskorších predpisov (ďalej len „Zákonník práce“) a v zmysle § 7 Vyhlášky ministerstva zdravotníctva SR č. 544/2007 Z. z. Navrhovateľ predkladá tento návrh Rámcovej dohody v počte 1 ks, potvrdený podpisom oprávnenej osoby navrhovateľa, vyhotovený za použitia obchodných a zmluvných podmienok, ktoré vyhlasovateľ uvádza v ***Prílohe č. 6*** tejto výzvy. Tieto obchodné a zmluvné podmienky musia byť súčasťou Rámcovej dohody a nie je prípustné ich meniť. Navrhovateľom môžu byť navrhované a doplnené do Rámcovej dohody také články a body, ktoré sa nebudú vymykať obvyklým obchodným podmienkam a nie sú v rozpore s podmienkami/požiadavkami uvedenými v tejto Výzve a jej Prílohách a nesmú znevýhodňovať vyhlasovateľa súťaže. Doplnené obchodné a zmluvné podmienky okrem ceny, môžu byť predmetom ďalšieho rokovania s úspešným navrhovateľom v etape pred uzavretím Rámcovej dohody (ak bude relevantné).

Návrh Rámcovej dohody musí obsahovať nasledovné prílohy:

-cena predmetu Rámcovej dohody = ***Príloha č. 1****.* Navrhovateľ na tento účel použije Prílohu č. 1 tejto Výzvy, ktorá je zároveň Prílohou č. 1 Rámcovej dohody. Navrhovateľ ju predkladá v počte 1 ks vyplnenú a podpisom potvrdenú, vyhotovenú ako originál alebo úradne overená kópia a priloží ju k návrhu Rámcovej dohody;

-vzor stravovacej a nápojovej poukážky = ***Príloha č. 2***.Navrhovateľ na tento účel použije Prílohu č. 2 tejto Výzvy, ktorá je zároveň Prílohou č. 2 Rámcovej dohody. Navrhovateľ ju predkladá v počte 1 ks vyplnenú a podpisom potvrdenú, vyhotovenú ako originál alebo úradne overená kópia a priloží ju k návrhu Rámcovej dohody. Navrhovateľ pripevní na formulár Prílohy č. 2 1 ks vzor stravovacej poukážky a 1 ks vzor nápojovej poukážky a stručne popíše /prípadne aj vyznačí/ minimálne 2 ochranné prvky vyhotovenia na stravovacej a na nápojovej poukážke.

-zoznam zmluvných zariadení a prevádzok = ***Príloha č. 3.***Navrhovateľ na tento účel použije Prílohu č. 3 tejto Výzvy, ktorá je zároveň Prílohou č. 3 Rámcovej dohody. Navrhovateľ ju predkladá v počte 1 ks vyplnenú a podpisom potvrdenú, vyhotovenú ako originál alebo úradne overená kópia a priloží ju k návrhu Rámcovej dohody.Navrhovateľ v tejto Prílohe uvedie celkový počet a zoznam zmluvných stravovacích zariadení, zariadení rýchleho občerstvenia, obchodov s potravinami, reštaurácií a pod. v Slovenskej republike, pre odber stravy a nápojov spolu na základe akceptovania ponúkanej stravovacej alebo nápojovej poukážky. Tento zoznam môže uchádzač predložiť napr. iba v elektronickej forme na dátovom nosiči CD/DVD v počte 1 ks (v takom prípade ho už neprekladá v listinnej forme a obálku s dátovým nosičom prilepí na formulár prílohy). Zariadenia/prevádzky v zozname navrhovateľ uvádza očíslované vzostupne od poradového č. 1.

**4)Doklady** **preukazujúce osobné postavenie navrhovateľov:**

Navrhovateľ predloží:

**a)Čestné vyhlásenie** (potvrdené oprávnenou osobou navrhovateľa), že navrhovateľ nemá uložený zákaz účasti vo verejnom obstarávaní potvrdený konečným rozhodnutím v Slovenskej republike alebo v štáte sídla, miesta podnikania alebo obvyklého pobytu (v zmysle zákona 343/2015 Z. z.). Navrhovateľ použije formulár čestného vyhlásenia uvedený v ***Prílohe č. 7*** tejto Výzvy. Navrhovateľ svojim podpisom potvrdí Prílohu č. 7 Výzvy (t.j. na konci formulára uvedie meno, priezvisko, podpis, miesto a dátum) a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks. Pre hospodárske subjekty (navrhovateľov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty (navrhovatelia) nepredkladajú doklad podľa bodu III.3) písm. a) tejto Výzvy a vyhlasovateľ súťaže si túto skutočnosť overí náhľadom do Zoznamu hospodárskych subjektov.

**b)Doklad o oprávnení poskytovať službu, dodávať tovar, resp. uskutočňovať stavebné práce** – Nakoľko navrhovateľ je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (navrhovateľom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa bodu III.4) písm. b) tejto Výzvy, nakoľko si ho vyhlasovateľ súťaže dokáže zabezpečiť a skutočnosti overiť v príslušnom informačnom systéme verejnej správy. Navrhovatelia so sídlom mimo územia Slovenskej republiky predkladajú doklad podľa bodu III.4) písm. b) tejto Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla navrhovateľa).

Predkladá sa originál dokladu alebo jeho úradne overená kópia v počte 1 ks.

Pre navrhovateľov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e) platne zapísanú podľa vyššie cit. zákona, tak tieto subjekty (navrhovatelia) nepredkladajú doklad podľa bodu III.4) písm. b) tejto Výzvy a obstarávateľ si túto skutočnosť overí náhľadom do Zoznamu hospodárskych subjektov.

**5)**Navrhovateľ predloží doklad – **Čestné vyhlásenie**, ktorý je ***Prílohou č. 8*** Výzvy na súťaž. Navrhovateľ v dokumente vyplní údaje požadované v texte Čestného vyhlásenia. Navrhovateľ svojim podpisom potvrdí Prílohu č. 8 Výzvy (t.j. na konci formulára uvedie meno, priezvisko, podpis, miesto a dátum) a tento dokument predkladá do súťaže v listinnej forme vyhotovený ako originál alebo úradne overená kópia. Predkladá ho v počte 1 ks.

**6)**Navrhovateľ predloží doklad - **Zoznam dodávok tovaru.** Za týmto účelom navrhovateľ predkladá v počte 1 ks vyplnenú a podpisom potvrdenú ***Prílohu č. 9*** tejto Výzvy, vyhotovenú ako originál alebo úradne overená kópia. Navrhovateľ v dokumente uvedie zoznam dodávok tovaru (s uvedením cien, lehôt dodania a odberateľov) za predchádzajúce tri roky od vyhlásenia obchodnej verejnej súťaže na webovom sídle vyhlasovateľa. Dokladom je referencia, ak odberateľom bol verejný obstarávateľ alebo obstarávateľ podľa zákona č. 343/2015 Z. z. Pod tovarom sa na účel tejto súťaže rozumejú papierové stravovacie a/alebo nápojové poukážky. Vyhlasovateľ súťaže požaduje preukázať od navrhovateľa v súhrne za požadované obdobie dodanie minimálne 69 000 ks papierových poukážok (stravovacích a/alebo nápojových; prípadne ich kombinácia v uvedenom množstve).

**Informácia k podpisovaniu dokumentov predkladaných v návrhu:**

Dokumenty predkladané do tejto súťaže (na mieste, kde sa podpis požaduje) podpisuje za navrhovateľa zástupca/covia štatutárneho orgánu navrhovateľa, ktorí sú na tieto úkony oprávnení v zmysle informácií uvedených v obchodnom registri, živnostenskom registri alebo ekvivalentnom registri v štáte sídla navrhovateľa. Ak oprávnený/í zástupca/ovia štatutárneho orgánu písomne splnomocní/ia osobu na účely podpisovania dokumentov predkladaných do súťaže, alebo napr. okrem iného aj na podpísanie Rámcovej dohody, musí byť takéto splnomocnenie (originál alebo úradne overená kópia v listinnej forme) priložené k návrhu, ktorý predkladá navrhovateľ do súťaže. Zo splnomocnenia musí byť jednoznačne jasné, na aké úkony oprávnený/í štatutárny/i zástupca/zástupcovia splnomocnil/i konkrétnu osobu. Splnomocnenie musí mať úradne overený podpis a predkladá sa ako originál alebo ako úradne overená kópia.

Od navrhovateľa sa vyžaduje splnenie všetkých formálnych a obsahových náležitostí určených v tejto výzve. Predložením návrhu vyhlasovateľovi navrhovateľ akceptuje podmienky súťaže uvedené v tejto výzve. Do vyhodnotenia na základe hodnotiaceho kritéria budú zaradené iba tie návrhy, ktoré obsahujú všetky požadované doklady uvedené v bode III. Obsah návrhu.

**IV.   Komunikácia a jazyk, v ktorom je navrhovateľ povinný predložiť návrh**

Návrh Rámcovej dohody a tiež ostatné dokumenty predložené do súťaže musia byť vyhotovené v štátnom jazyku, t.j. v slovenskom jazyku. Navrhovatelia so sídlom mimo územia Slovenskej republiky predložia dokumenty (okrem Prílohy č. 1 – 9 Výzvy) v pôvodnom jazyku ako aj ich úradný slovenský preklad. Výnimka platí pre dokumenty písané v českom jazyku.Tieto sú plne akceptované. Rovnako akceptovaný je aj úradný preklad dokumentov z pôvodného jazyka do českého jazyka.

**Forma komunikácie a spôsob výmeny informácií:**

-vysvetľovanie informácií uvedených vo Výzve a týkajúcich sa predmetu súťaže: e-mailom na adresu: peter.durkovsky@dpmz.sk;

-predkladanie návrhov do súťaže (dokumenty podľa bodu III. Výzvy): **iba v listinnej forme na adresu vyhlasovateľa súťaže uvedenú v bode I. Výzvy (poštou, kuriérom, alebo osobným doručením na podateľňu vyhlasovateľa v pracovných dňoch pondelok – piatok, od 08:00 do 14:00 hod.);**

-vysvetľovanie informácií uvedených v dokumentoch navrhovateľa (ak bude relevantné): e-mailom;

-doručenie informácie o výsledku vyhodnotenia súťaže na adresu navrhovateľov: e-mailom na adresy všetkých navrhovateľov;

-oznámenie o posunutí lehôt v súťaži: e-mailom;

-komunikácia v ostatných veciach týkajúcich sa priebehu súťaže: písomná a to e-mailom.

**V. Hodnotiace kritérium**

Vyhlasovateľ súťaže bude vyhodnocovať návrhy uchádzačov na základe nasledovných kritérií:

Stanovené kritériá:

**Kritérium č. 1:** poplatok v EUR bez DPH za sprostredkovanie = % z nominálnej hodnoty stravovacích poukážok a nápojových poukážok vyjadrené v EUR bez DPH.

Uchádzač v návrhu na plnenie kritérií uvedie nasledovné hodnoty zaokrúhlené na dve desatinné miesta:

-výška poplatku za sprostredkovanie stravovacích poukážok v %

-poplatok za sprostredkovanie 58 000 ks stravovacích poukážok v EUR bez DPH = **podkritérium č. 1a)**

-poplatok za sprostredkovanie 58 000 ks stravovacích poukážok v EUR s DPH

-výška poplatku za sprostredkovanie nápojových poukážok v %

-poplatok za sprostredkovanie 11 000 ks nápojových poukážok v EUR bez DPH = **podkritérium č. 1b)**

-poplatok za sprostredkovanie 11 000 ks nápojových poukážok v EUR s DPH

*Pravidlo a spôsob uplatnenia kritéria č. 1:* vyhlasovateľ spočíta hodnotu podkritéria č. 1a) a č. 1b) uvedenú v EUR bez DPH v každom doručenom návrhu. Navrhovateľ, u ktorého bude zistený najnižší súčet týchto podkritérií v EUR bez DPH (t.j. ktorý ponúkol najnižší poplatok v EUR bez DPH za sprostredkovanie všetkých stravovacích a nápojových poukážok) získa za kritérium č. 1 maximálny počet **80 bodov**.

Pridelenie počtu bodov za kritérium č. 1 u ostatných ponúk sa vykoná na základe vzorca:

Počet bodov = najnižší poplatok v EUR bez DPH za sprostredkovanie všetkých stravovacích a nápojových poukážok : navrhovaný poplatok v EUR bez DPH za sprostredkovanie všetkých stravovacích a nápojových poukážok vyhodnocovaného návrhu x 80 bodov

Počet získaných (vypočítaných) bodov sa zaokrúhli na dve desatinné miesta.

Vyhlasovateľ upozorňuje, že v poplatku za sprostredkovanie musia byť zahrnuté všetky poplatky súvisiace s dodaním stravovacích a nápojových poukážok.

**Kritérium č. 2:** počet zmluvných stravovacích zariadení uchádzača pre odber stravy a nápojov na základe akceptovania ponúkanej stravovacej alebo nápojovej poukážky.

*Pravidlo a spôsob uplatnenia kritéria č. 2:* Maximálny počet **20 bodov** za uvedené kritérium sa pridelí ponuke navrhovateľa s najvyšším počtom zmluvných stravovacích zariadení, zariadení rýchleho občerstvenia, obchodov s potravinami, reštaurácií a pod. v Slovenskej republike, pre odber stravy a nápojov spolu na základe akceptovania ponúkanej stravovacej alebo nápojovej poukážky.

Za týmto účelom navrhovateľ predloží **Zoznam zmluvných zariadení a prevádzok** (podľa pokynov uvedených v Prílohe č. 3).

Pridelenie príslušného počtu bodov ďalším ponukám za kritérium č. 2 sa určí podľa vzorca:

Počet bodov = počet zmluvných zariadení a prevádzok hodnoteného návrhu : najvyšší počet uvedených zmluvných zariadení a prevádzok x 20

Počet získaných (vypočítaných) bodov sa zaokrúhli na dve desatinné miesta.

**Určenie celkového poradia:**

Najvyšší možný počet získaných bodov spolu za kritérium č. 1 a č. 2 je **100 bodov**. Úspešným bude ten navrhovateľ, ktorý dosiahne za kritérium č. 1 a 2 spolu najvyšší súčet bodov. Tento navrhovateľ sa umiestni ako prvý v poradí a vyhlasovateľ s ním uzavrie Rámcovú dohodu na predmet súťaže. Navrhovatelia, ktorí získajú nižší počet bodov sa umiestnia na ďalších miestach v poradí podľa počtu dosiahnutých bodov a budú neúspešní.

**Pokyny k spôsobu určenia ceny:**

Cena za predmet súťaže musí byť stanovená v zmysle zákona NR SR č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

DPH musí byť uvádzaná v zmysle platnej legislatívy Slovenskej republiky.

V prípade, ak uchádzač nie je platiteľom DPH, na túto skutočnosť upozorní v návrhu na plnenie kritérií, t.j. v Prílohe č. 2 výzvy.

**Použitie elektronickej aukcie: nie**

**VI. Spôsob a miesto podávania návrhov**

**1)Miesto doručenia návrhov**
Dopravný podnik mesta Žiliny s.r.o., Kvačalova 2, 011 40 Žilina

**2)Formálne náležitosti podávania návrhov**

Navrhovateľ predloží do súťaže dokumenty podľa bodu III. Výzvy vyhotovené písomne v listinnej forme (ak nie je uvedené inak) a uložené v samostatnom uzavretom obale, ktorý musí obsahovať nasledovné údaje:

* adresu vyhlasovateľa: Dopravný podnik mesta Žiliny s.r.o., Kvačalova 2, 011 40 Žilina
* obchodné meno, adresu navrhovateľa
* označenie obalu: „**OBCHODNÁ VEREJNÁ SÚŤAŽ - NEOTVÁRAŤ**"

 označenie predmetu súťaže: **„Stravovacie a nápojové poukážky“**

**3)Spôsob doručenia návrhov akceptovaný vyhlasovateľom**

* poštovou prepravou
* kuriérskou službou alebo ekvivalentnou doručovateľskou službou
* doručenie ponuky osobne na podateľňu vyhlasovateľa súťaže, 1. poschodie, v pracovné dni pondelok až piatok, v čase od 8,00 do 14,00 hod.

Pri zásielkach doručených poštovou prepravou, prípadne kuriérskou službou alebo ekvivalentnou doručovateľskou službou, je rozhodujúci moment fyzického doručenia návrhu do dispozičnej sféry vyhlasovateľa.

**VII. Lehota na predkladanie návrhov**

**Termín do 12.11.2020 v čase do 14,00 hod.**

Návrhy predložené po lehote na predkladanie návrhov nebude možné zahrnúť do obchodnej verejnej súťaže.
Predložené návrhy nemožno odvolať po uplynutí lehoty na predkladanie návrhov.

Návrhy predložené do súťaže ostávajú archivované ako súčasť dokumentácie k predmetnej obchodnej verejnej súťaži.

**VIII. Lehota na vysvetľovanie**

Navrhovateľ môže požiadať vyhlasovateľa o písomné vysvetlenie podmienok zahrnutia návrhu do súťaže a to v termíne do 04.11.2020 (vrátane tohto dňa), e-mailom na adresu peter.durkovsky@dpmz.sk.

Odpoveď bude doručená e-mailom najneskôr do 06.11.2020 (vrátane tohto dňa). Otázka a odpoveď a tiež prípadné zmeny a doplnenia Výzvy budú zverejnené na webovom sídle vyhlasovateľa v sekcii verejné obstarávanie/obchodné verejné súťaže pri predmetnej súťaži. V zmysle princípov verejného obstarávania budú tieto informácie poskytnuté všetkým známym záujemcom/navrhovateľom.

**IX.   Vyhodnotenie návrhov predložených do súťaže**

Otváranie obálok s návrhmi predloženými do súťaže je neverejné a vykoná sa po uplynutí lehoty na predkladanie návrhov do súťaže.

Doručené návrhy budú vyhodnotené, či navrhovateľ splnil podmienky/požiadavky stanovené vyhlasovateľom na predmet súťaže a či navrhovateľ predložil všetky doklady požadované vyhlasovateľom vo Výzve. V prípade, že navrhovateľ splnil všetky stanovené podmienky/požiadavky vo Výzve a predložil všetky požadované doklady, bude jeho návrh predložený do súťaže vyhodnocovaný na základe hodnotiaceho kritéria (bližšie viď bod V. tejto Výzvy). Stanovené bude umiestnenie navrhovateľov v poradí a určený bude jeden úspešný navrhovateľ. Ak počas vyhodnotenia návrhov bude relevantné, vyhlasovateľ súťaže požiada navrhovateľa o vysvetlenie návrhu a určí primeranú lehotu na doručenie vysvetlenia.

Návrhy predložené do súťaže sa zoradia podľa výšky dosiahnutého počtu bodov. Úspešným bude ten navrhovateľ, ktorý dosiahne za kritérium č. 1 a 2 spolu najvyšší súčet bodov v porovnaní s ostatnými vyhodnocovanými návrhmi. Tento navrhovateľ sa umiestni na 1. mieste v poradí navrhovateľov.

Navrhovatelia, ktorí sa umiestnia na druhom a ďalších miestach v poradí, budú vyhodnotení ako neúspešní navrhovatelia. V prípade, že do súťaže predloží návrh iba jeden navrhovateľ, porovnávanie získaného počtu bodov nebude v rámci vyhodnotenia realizované a vyhlasovateľ súťaže posúdi, či návrh takéhoto navrhovateľa príjme, alebo uplatní možnosť zrušenia súťaže na základe vyhradeného práva v bode XI. tejto Výzvy.

Vyhlasovateľ bezodkladne po vyhodnotení návrhov (najneskôr v termíne do 25.11.2020) oznámi informáciu o výsledku vyhodnotenia každému navrhovateľovi, ktorý predložil návrh do súťaže a informáciu o výsledku vyhodnotenia zverejní na svojom webovom sídle pri konkrétnej obchodnej verejnej súťaži. Priebeh obchodnej verejnej súťaže bude písomne zdokumentovaný a Záznam z vyhodnotenia uchováva vyhlasovateľ ako interný dokument v dokumentácii z realizovanej súťaže.

**X. Lehota na uzavretie Rámcovej dohody**

Vyhlasovateľ súťaže predpokladá uzavretie Rámcovej dohody s jedným úspešným navrhovateľom najneskôr do **31.12.2020**.

 **XI. Vyhradené práva vyhlasovateľa obchodnej verejnej súťaže**

**1)**Zmeniť podmienky obchodnej verejnej súťaže alebo túto súťaž zrušiť v akejkoľvek fáze/etape od jej vyhlásenia po uzavretie Rámcovej dohody s úspešným navrhovateľom.

**2)**Zrušiť obchodnú verejnú súťaž, ak bol do súťaže predložený iba jeden návrh alebo súťaž zrušiť, ak ani jeden predložený návrh nezodpovedá súťažným podmienkam.

**3)**Zrušiť obchodnú verejnú súťaž v prípade, že sa podstatne zmenili okolnosti, za ktorých bola vyhlásená a nebolo možné ich predvídať.

**4)**Neprijať žiadny z návrhov v prípade doručenia návrhov s neúmerne vysokou cenou, ktorú vyhlasovateľ nemôže akceptovať alebo mu z iného dôvodu nevyhovujú.

**5)**V prípade, že navrhovateľ, ktorého návrh vyhlasovateľ vyhodnotil ako úspešný z predložených návrhov, z akéhokoľvek dôvodu odmietne uzavretie zmluvného vzťahu v lehote na uzavretie Rámcovej dohody (ak je stanovená), o čom písomne (listinnou formou) upovedomí vyhlasovateľa v lehote na uzavretie Rámcovej dohody, vyhlasovateľ môže vyzvať na uzavretie Rámcovej dohody navrhovateľa, ktorého návrh bol vyhodnotený ako druhý v poradí.

***Upozornenie:***

-Navrhovatelia momentom predloženia svojho návrhu do súťaže akceptujú bez výhrad všetky podmienky a požiadavky vyhlasovateľa uvedené vo Výzve. Od navrhovateľa sa vyžaduje splnenie všetkých formálnych a obsahových náležitostí určených v tejto Výzve. Navrhovatelia zodpovedajú za správnosť a platnosť údajov v dokladoch, ktoré predkladajú do súťaže. V prípade, ak vyhlasovateľ súťaže zistí zo strany navrhovateľa porušenie alebo nesplnenie podmienok/požiadaviek uvedených v tejto Výzve, je vyhlasovateľ súťaže oprávnený takéhoto navrhovateľa vylúčiť zo súťaže.

-Navrhovatelia nemajú nárok na náhradu nákladov spojených s účasťou v súťaži.

**XII. Zoznam príloh Výzvy**

Príloha č. 1: Cena predmetu Rámcovej dohody

Príloha č. 2: Vzor stravovacej a nápojovej poukážky

Príloha č. 3: Zoznam zmluvných zariadení a prevádzok

Príloha č. 4: Identifikačné údaje navrhovateľa

Príloha č. 5: Návrh na plnenie kritérií

Príloha č. 6: Obchodné a zmluvné podmienky

Príloha č. 7: Čestné vyhlásenie

Príloha č. 8: Čestné vyhlásenie

Príloha č. 9: Zoznam dodávok tovaru

**Prílohy č. 1 až 9 sú zverejnené a k dispozícii na stiahnutie v elektronickej forme v editovateľnom formáte vyhotovenia na webovom sídle vyhlasovateľa v sekcii verejné obstarávanie / Obchodné verejné súťaže v prílohách pri súťaži s názvom: „Stravovacie a nápojové poukážky“.**

**Dátum zverejnenia výzvy na webovom sídle vyhlasovateľa:** 27.10.2020

Vypracoval: Ing. Peter Ďurkovský, vedúci odd. VO

Schválil: Ing. Ján Barienčík, PhD., konateľ a riaditeľ

Výzva aktualizovaná: 10.11.2020